
REFERAT

Propunere de aprobare a acordării titlului de Cetăţean de Onoare 
al Municipiului Timişoara domnului JEAN PARIGI,
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Domnul Jean Parigi s-a născut în 12 octombrie 1943 la Nisa în Franţa. Începând din anul 1990, domnul Jean Parigi, directorul de atunci al Clubului European al Tineretului din Nisa, iar în prezent Preşedintele Asociaţiei de  Prietenie Franco - Română, a desfăşurat o intensă activitate de sprijin a Timişoarei, pe tărâm economic, social şi cultural.
La început, acţiunile sale au avut strict un caracter umanitar domnul Jean Parigi organizând mai multe convoaie de ajutoare ale căror beneficiari au fost orfelinate, spitale şi şcoli timişorene. În anii care au urmat, numeroasele acţiuni umanitare efectuate au avut ca beneficiari: orfelinatele din Timişoara cu bunuri de diverse feluri, precum: alimentare, de igienă, dulciuri, materiale educative, veselă, vitamine etc; Spitalul de Copii, Spitalul Judeţean şi Spitalul CFR cu material medical divers, produse alimentare şi de igienă; elevi ai liceelor timişorene Jean-Louis Calderon, Pedagogic şi Şcoala normală Eftimie Murgu cu alimente, dulciuri, material pedagogic etc. Tot cu sprijinul domnului Jean Parigi au fost primiţi la Nisa timp de un an, trei tineri din Timişoara au urmat un curs de instruire ca brutari, care s-a finalizat cu un certificat de aptitudini profesionale.
De asemenea, domnul Jean Parigi a facilitat stabilirea unor relaţii de prietenie la nivelul conducerii Primăriei din Timişoara şi din Nisa şi a facilitat realizarea unor schimburi culturale între cele două municipalităţi, astfel încât mai multe colective artistice de la Nisa au participat la Festivalul Inimilor organizat de Primăria Municipiului Timişoara, iar Ansamblul Timişul al Casei de Cultură a Municipiului Timişoara a participat la mai multe ediţii ale Carnavalului de la Nisa.

Tot prin mijlocirea domnului Jean Parigi o delegaţie oficială din Timişoara s-a deplasat la Nisa, având  mai multe întâlniri cu autorităţile din Nisa, cu cele departamentale şi cu cele ale Camerei de Comerţ şi Industrie din Nisa. În urma acestei vizite, o delegaţie franceză s-a deplasat la Timişoara, luând contact cu realităţile economice, sociale şi culturale ale municipiului nostru. A fost semnată în urma acestei vizite o convenţie de parteneriat între Universitatea din Nisa "Sophia-Antipolis" şi Facultatea de Medicină "Victor Babeş" din Timişoara. De asemenea, tot ca urmare a acestei vizite, au fost organizate alte întâlniri între Camera de Comerţ din Nisa, Camera de Meserii din departamentul Alpes - Maritimes, Primăria oraşului Nisa şi Camera de Comerţ din Timişoara, un proiect de parteneriat fiind în curs de elaborare între Camera de Meserii din departamentul Alpes - Maritimes şi Camera de Comerţ din Timişoara. De asemenea, se are în vedere înfiinţarea la Timişoara a unui Institut de Formare Profesională în domeniul economic. Tot în cadrul activităţilor economice şi prin mijlocirea domnului Jean Parigi,  a fost mobilizat grupul Accor pentru realizarea unui Hotel de tip IBIS la Timişoara.
Meritul domnului Jean Parigi a fost şi acela de a intermedia realizarea în municipiul nostru a unor proiecte de investiţii de către diverse firme din Franţa, firme membre ale Camerei de Comerţ din Timişoara beneficiind, de asemenea, de sprijin în identificarea de parteneri de afaceri francezi.
Având în vedere preocupările domnului Jean Parigi de-a lungul a 15 ani, de promovare a unei imagini cât mai favorabile pentru România şi în mod special pentru Timişoara în Franţa, realizările obţinute în acest sens şi implicarea în viaţa economică, socială şi culturală a Timişoarei, propunem conferirea titlului de Cetăţean de Onoare al Municipiului Timişoara domnului JEAN PARIGI.
Menţionăm că această propunere de a i se acorda titlul de Cetăţean de Onoare al Municipiului Timişoara domnului JEAN PARIGI a fost făcută de domnul primar Gheorghe Ciuhandu, la iniţiativa domnului Viceprimar Dorel Borza, a domnului Constantin Ostaficiuc, Preşedintele Consiliului Judeţean Timiş, a domnului Emil Mateescu, Preşedinte al Camerei de Comerţ, Industrie şi Agricultură Timişoara şi a domnului Pavel Dehelean, director al Casei de Cultură a Municipiului Timişoara Timişoara, iar referatul a fost întocmit de Biroul Relaţii Publice din cadrul Primăriei Municipiului Timişoara.

